Imtella' Mejju 23, 2021 - Aġġornata 23 Ta' Mejju, 2021 5:59pm Rapport: Antonia Micallef Ritratti: Antonia Micallef u Kurja – knisja.mt Filmat: Lee Jordan Busuttil Fl-aħħar seba' snin ġew restawrati x-xogħlijiet kollha artistiċi li bihom hu mżejjen is-Santwarju Nazzjonali tal-Madonna tal-Mellieħa, ħlief għal 4 pitturi. Dawn se jiġu restawrati wkoll wara li l-parroċċa kisbet €42,000 mill-Awtorità għat-Turiżmu li għarfet l-importanza tal-post fit-tisħiħ tal-potenzjal ta' Malta għat-turiżmu reliġjuż. Fost l-aktar magħrufa u meqjuma tul is-sekli mill-pelligrini tas-Santwarju Nazzjonali tal-Madonna tal-Mellieħa, ikona fuq stil sikolo biżantin li tmur lura għas-seklu 14. Ħames snin ilu tlesta r-restawr tax-xbieha tal-Madonna tal-Mellieħa, proġett li dam għaddej tliet snin. Dan ma qatax qalb l-Arċipriet Dun Joe Caruana milli jkompli jirrestawra l-bqija tax-xogħlijiet artistiċi fis-santwarju. Biex dan il-proċess jitlesta, fadal ir-restawr ta' erba' pitturi, kollha xogħol Geatano Calleja li kien ikkummissjonat jagħmilhom fl-1778 meta kellu biss 18-il sena. Tnejn minnhom li juru ż-żwieġ tal-Madonna u ż-żjara lill-Eliżabetta li diġà ttieħdu għar-restawr. It-tnejn l-oħra juru l-ħarba lejn l-Eġittu u tlugħ fis-sema tal-Madonna. "Geatano Calleja kien aktar magħruf għall-pitturi portraits filfatt sa fejn naf jien dawn huma l-uniċi erba' pitturi reliġjużi li għamel dan il-pittur, għamilhom tant kmieni fil-karriera artistika tiegħu u huma l-uniċi erba' pitturi li jinsabu f'dan is-santwarju." Għar-restawr ta' dawn l-erba' pitturi, il-parroċċa tal-Mellieħa kisbet €42,000 mill-Awtorità għat-Turiżmu. Il-Ministru għat-Turiżmu Clayton Bartolo qal li dan is-santwarju juri biċ-ċar li l-Mellieħa mhix biss bajjiet, lukandi u postijiet ta' rikreazzjoni iżda għandha wkoll l-aspett storiku, kulturali u reliġjuż. "L-investiment fil-qasam reliġjuż ipoġġi lil kull lokalità f'pajjiżna fuq pjattaforma turistika differenti milli kellna fis-snin li għaddew u nemmen li kull lokalità għandha biex tiftaħar fejn jidħol il-qasam reliġjuż. Investiment bħal dan tallum se jkompli jinfirex ma iżjed lokalitajiet fis-snin li ġejjin." Apparti t-titular, fl-aħħar seba' snin ġew restawrati għadd ta' xogħlijiet oħra fis-santwarju fosthom xbieha tal-Madonna tar-Rużarju xogħol tal-era barokka tal-artist Stefano Erardi; ix-xbieha tal-Missier Etern mas-saqaf tal-għar tas-Santwarju li kien pinġiha Rokku Buhagiar; u l-isqfijiet li kien pitter l-artist Francesco Zahra madwar il-pittura ta' Buhagiar fuq stil barokk Naplitan. Xogħlijiet oħra restawrati jinkludu l-pitturi ta' fuq l-erba' altari tal-ġnub, xogħol tas-seklu 19 minn Pietru Pawl Caruana u Antonio Fanzon. Il-pitturi juru l-Madonna tal-Konsolazzjoni, il-Madonna tal-Karmnu, Sant Andrija u pittura ta' San Publiju u San Pawl. F'dan is-santwarju nsibu wkoll xogħol uniku ta' Giuseppe Cali li kkopja fuq il-ħġieġ l-immaġini tal-Madonna tal-Mellieħa kif kienet tidher fl-1899.